b"\n_START_ARTICLE_\nSasna (balt\xc5\xb3 \xc5\xbeem\xc4\x97)\n_START_PARAGRAPH_\nSasna (pr\xc5\xabs. Sasn\xc4\x81, vok. Sassen; lot. terra Sossinensia, Saska)\xc2\xa0\xe2\x80\x93 vienas i\xc5\xa1 senov\xc4\x97s Pr\xc5\xabsijos region\xc5\xb3, buv\xc4\x99s dabartin\xc4\x97je \xc5\xa1iaurin\xc4\x97je Lenkijoje.\n_START_SECTION_\nPavadinimo kilm\xc4\x97\n_START_PARAGRAPH_\n\xc5\xbdem\xc4\x97s pavadinimo variantai yra Sasna, Sassen, Sasno, Soysim, Sossen, Sassen, Szossen ir Czossin._NEWLINE_Jos pavadinimas tradici\xc5\xa1kai kildinamas i\xc5\xa1 pr\xc5\xabs. sasnis, rei\xc5\xa1kian\xc4\x8dio \xe2\x80\x9eki\xc5\xa1kis\xe2\x80\x9c. Sasendorfo kaimas (Sassendorf) v\xc4\x97liau buvo pervadintas \xc4\xaf Hasendorf (\xe2\x80\x9eki\xc5\xa1ki\xc5\xb3 kaimas\xe2\x80\x9c). Kita hipotez\xc4\x97 pavadinim\xc4\x85 kildina i\xc5\xa1 pr\xc5\xabs. s\xc4\x81uss \xe2\x80\x9esausas\xe2\x80\x9c, nors kra\xc5\xa1tas pasi\xc5\xbeymi vandens gausa._NEWLINE_Kita ai\xc5\xa1kinim\xc5\xb3 grup\xc4\x97 kra\xc5\xa1to pavadinim\xc4\x85 kildina i\xc5\xa1 Saksonijos pavadinimo, kadangi j\xc4\xaf kolonizavo saksai ir \xc5\xbeodis Sassen vokie\xc4\x8di\xc5\xb3 \xc5\xbeemai\xc4\x8di\xc5\xb3 kalboje rei\xc5\xa1kia 'Saksonija'. Pr\xc5\xabsijos \xc5\xbeem\xc4\x97s, atseit, kolonistams primin\xc4\x97 Osterode am Harz apylinkes Saksonijos hercogijoje. Kolonist\xc5\xb3 miestas Osterod\xc4\x97 buvo pavadintas pagal Osterode am Harz._NEWLINE_\xc4\xaetvirtinimus, pastatytus ties vakarine Sasnos siena galb\xc5\xabt u\xc5\xbekariavimo laikais, pr\xc5\xabsai vadino Sassenpils arba Sassenpil(e)). Pagal saksoni\xc5\xa1k\xc4\x85j\xc4\xaf ai\xc5\xa1kinim\xc4\x85 teigiama, kad kad pr\xc5\xabsai sujung\xc4\x97 vietin\xc4\xaf voki\xc5\xa1k\xc4\x85 pavadinim\xc4\x85 Sassen su pr\xc5\xabsi\xc5\xa1ku pils 'pilis'. Tik\xc4\x97dami liaudies etimologija kad pr\xc5\xabsi\xc5\xa1kas pavadinimas susij\xc4\x99s su ki\xc5\xa1kiais vokie\xc4\x8di\xc5\xb3 kolonistai \xc4\xaftvirtinimus ir j\xc5\xb3 apylinkes vadino Hasenberg, Hasenburg ir Haasenberg 'ki\xc5\xa1ki\xc5\xb3 kalva; ki\xc5\xa1ki\xc5\xb3 pilis'._NEWLINE_1569\xc2\xa0m. Hamelno mokyklos rektorius Hanibalas Nulejus (Hannibal Nullejus) min\xc4\x97jo Nova Saxonia 'Naujoji Saksonija'. Galb\xc5\xabt \xc5\xa1iuo pavadinimu jis pavadino saks\xc5\xb3 gyvenvietes Sasnoje, nes Kurken kaimas ties Osterode tur\xc4\x97jo legend\xc4\x85 labai pana\xc5\xa1i\xc4\x85 \xc4\xaf Hamelno \xc5\xbeiurkininko istorij\xc4\x85.\n_START_SECTION_\nIstorija\n_START_PARAGRAPH_\nSasnos Petras Dusburgietis nemin\xc4\x97jo savo vienuolikos Pr\xc5\xabsijos \xc5\xbeemi\xc5\xb3 s\xc4\x85ra\xc5\xa1e. Ji nepamin\xc4\x97ta ir Danijos karaliaus Valdemaro II 1323\xc2\xa0m. did\xc5\xbeiojoje knygoje._NEWLINE__NEWLINE_Sasna pirm\xc4\x85kart pamin\xc4\x97ta kaip terra Soysim 1267\xc2\xa0m. Bohemijos karaliaus Otokaro II para\xc5\xa1ytame dokumente, kuriuo jis pripa\xc5\xbe\xc4\xafsta Vokie\xc4\x8di\xc5\xb3 ordino teises \xc4\xaf Sasn\xc4\x85. Tai buvo ma\xc5\xbea, retai apgyvendinta teritorija tarp Galindos ir Liubavos. Prie\xc5\xa1 atvykstant Vokie\xc4\x8di\xc5\xb3 ordino riteriams Sasn\xc4\x85 pl\xc4\x97\xc5\xa1\xc4\x97 mazovie\xc4\x8diai, tad Sasnos gyventojai pasitrauk\xc4\x97 \xc5\xa1iauriau. D\xc4\x97l \xc5\xa1ios teritorijos gin\xc4\x8dijosi Vokie\xc4\x8di\xc5\xb3 ordinas, Mazovijos kunigaik\xc5\xa1tyst\xc4\x97 ir Kujavija, kol gal\xc5\xb3 gale j\xc4\x85 prisijung\xc4\x97 Vokie\xc4\x8di\xc5\xb3 ordino valstyb\xc4\x97. Naujoji teritorija Sassen buvo sukurta sujungus Pagud\xc4\x97s, Pamed\xc4\x97s ir Galindos dalis. Sasn\xc4\x85 prad\xc5\xbeioje vald\xc4\x97 i\xc5\xa1 Christburgo, o v\xc4\x97liau jos administracinis centras buvo \xc4\xafsteigtas Osterod\xc4\x97je._NEWLINE_Intensyvus mi\xc5\xa1kingo regiono \xc4\xafsisavinimas prasid\xc4\x97jo 1320\xc2\xa0m., vadovaujant \xc5\xbdemutin\xc4\x97s Saksonijos kilmingiesiems. Kolonizacijos maksimumas buvo 1325\xc2\xa0m. Energingiausi kolonizacijos vykdytojai buvo Kulmo landkomt\xc5\xabras grafas Otas fon Lauterbergas-\xc5\xa0arcfeldas (Count Otto von Lauterberg-Scharzfeld) ir Christburgo komt\xc5\xabras Liuteris fon Braun\xc5\xa1veigas (Luther von Braunschweig). \xc5\xa0iaur\xc4\x97je ties Livmala fon Braun\xc5\xa1veigo nurodymu buvo \xc4\xafkurti kaimai Gro\xc3\x9f Altenhagen, Nikelshagen ir Hagen (v\xc4\x97liau Bienau) Netrukus \xc4\x97m\xc4\x97 vystytis Osterod\xc4\x97s ir Gilgenburgo miestai. Tuo metu kai Liuteris fon Braun\xc5\xa1veigas tapo Vokie\xc4\x8di\xc5\xb3 ordino Did\xc5\xbeiuoju magistru (1331\xc2\xa0m.) vakarin\xc4\x97 Sasna buvo kolonizuota 35-30\xc2\xa0km juosta \xc4\xaf pietus iki Soldau.Kiti kaimai su \xc5\xbdemutin\xc4\x97s Saksonijos pavadinimais buvo Wonsin (pavadintas pagal Wense), \xc3\x9clsen (pagal Uelzen) ir Sachse._NEWLINE_Pagal 1343\xc2\xa0m. Kali\xc5\xa1o taik\xc4\x85 piet\xc5\xb3 Sasna atiteko Mazovijos kunigaik\xc5\xa1tystei, nors ne\xc5\xbeinoma, ar iki \xc5\xa1ias \xc5\xbeemes u\xc5\xbekariaujant Vokie\xc4\x8di\xc5\xb3 ordinui Mazovija kada nors jas vald\xc4\x97. \xc5\xa0i pietin\xc4\x97 dalis 1384\xc2\xa0m. buvo pamin\xc4\x97tas kaip Zakr\xc5\xbce._NEWLINE_Sasna buvo \xc4\xafjungta \xc4\xaf Pr\xc5\xabsijos hercogij\xc4\x85 1525\xc2\xa0m., o v\xc4\x97liau sudar\xc4\x97 Osterod\xc4\x97s ir Neidenburgo kreisus._NEWLINE_1945\xc2\xa0m. region\xc4\x85 \xc4\x97m\xc4\x97 valdyti Lenkija."